Erik Valnes

**Erik Valnes** (født 1996) er en norsk langrennsløper fra Sørreisa som representerer Bardufoss og Omegn Idrettsforening. Han er olympisk mester, tre ganger verdensmester og U23-verdensmester.

## Idrettskarriere
### Sesongen 2016/2017
Valnes debuterte i Skandinavisk Cup i sesongen 2016/17. Hans beste enkeltplassering ble en 57.-plass på Lillehammer, så han fikk ingen poeng i denne kontinentalcupen. Han deltok i NM på ski 2017, og kom der på 56.-plass på 30 km skiathlon, og han kom på tiendeplass på sprinten, der han ble slått ut i semifinalen. På 15 km klassisk kom han på 24.-plass. Under NM del 2 kom han på 19.-plass i lagsprinten, der han gikk sammen med Maximilian Bie, og han kom på 36.-plass på 10 km fri teknik og 47.-plass på femmila.

I Norgescupen i langrenn 2016/17 kom han på femteplass i U23-klassen, med 391 poeng, og han kom på 39.-plass i seniorklassen. 

### Sesongen 2017/2018
Han debuterte i verdenscupen i langrenn i desember 2017 på Lillehammer, og tok også sine første verdenscuppoeng ved å bli nr. 27. Han endte på 120.-plass sammenlagt i verdenscupen denne sesongen. Han deltok også i Skandinavisk Cup 2017/18, der han fikk tre topp 10-plasseringer, hvorav en andreplass, og endte med det på tiendeplass totalt med 147 poeng.

I U23-VM på ski 2018 i Goms tok han gull på sprinten, foran landsmennene Jan Thomas Jenssen og Even Northug. Han deltok der også på 15 km klassisk, og kom der på 35.-plass. Under NM på ski 2018 kom han på sjuendeplass på sprinten, og han kom på 51.-plass på stafetten sammen med Bardufoss og Omegn Idrettsforening. Under NM del 2 i Alta kom han på 33.-plass på 10 km klassisk og 74.-plass på 50 km fri teknikk.

Han kom på åttendeplass i U23-klassen under Norgescupen i langrenn 2017/18, og han kom på 13.-plass i seniorklassen, der Daniel Stock vant. I norgescupen for senior kom han på andreplass i sprintcupen, bak Fredrik Riseth.

### Sesongen 2018/2019
Valnes startet med gode resultater i Skandinavisk Cup 2018/19, med en tredjeplass på sprinten i Østersund i desember, og han vant sitt første Skandinavisk Cup-renn den 4. januar 2019, da han vant sprinten i Vuokatti. Han kom med det på femteplass i sammenlagtcupen, og han vant sprintcupen i Skandinavisk Cup denne sesongen. 

Han tok sin første pallplass i verdenscupen i langrenn, da han kom på tredjeplass på sprinten i Dresden 13. januar 2019, bak landsmannen Sindre Bjørnestad Skar og russiske Gleb Retivykh. I Verdenscupen i langrenn 2018/19 endte han på 40.-plass i sammenlagtcupen og 12.-plass i sprintcupen.

Han forsvarte sitt gull fra 2018, da han vant sprinten i U23-VM på ski 2019 i Lahtis. Han ble slått ut i kvartfinalen på sprinten under NM på ski 2019, og endte på 13.-plass, og han kom på 22.-plass på 15 km klassisk. NM del 2 ble arrangert på Lygna i mars, og Valnes kom der på 11.-plass på parsprinten, sammen med Maximilian Bie, og han kom på femteplass i U23-klassen på 10 km fri teknikk. På 50 km klassisk kom han på sjuendeplass. Han kom på 13.-plass i U23-klassen og 51.-plass i seniorklassen under Norgescupen i langrenn 2018/19.

Han deltok i Reistadløpet 2019, og kom der på tredjeplass, og han kom på 38.-plass i Ylläs–Levi Ski Marathon 2019.

### Sesongen 2019/2020
Under Sesongåpningen i langrenn i Norge 2019 på Beitostølen i november vant Valnes sprinten, foran Pål Trøan Aune og Lucas Chanavat. Han deltok ikke i Skandinavisk Cup denne sesongen, men i Verdenscupsesongen 2019/20 tok han fire pallplasser i sprint og ble nummer to i sprintverdenscupen sammenlagt, på plassen bak Johannes Høsflot Klæbo. I verdenscupen sammenlagt kom han på 12.-plass. 

Han kom på sjetteplass i sprinten og på 30 km klassisk under NM i langrenn 2020. Under Norgescupen i langrenn 2019/20 endte han på 45.-plass.

### Sesongen 2020/2021
Valnes kom på tredjeplass på rulleskisprinten under Blinkfestivalen 2020 i august. Han deltok i Sesongåpningen i langrenn i Norge 2020 på Beirostølen, og kom der på andreplass på sprinten og 14.-plass på 15 km klassisk.

Den 27. november 2020 vant han sin første individuelle verdenscupseier, da han vant sprinten i Ruka i verdenscupåpningen i sesongen 2020/21.

Valnes ble norgesmester på 10 km klassisk under norgesmesterskapet på ski 2021 i Trondheim. I ski-VM 2021 i Oberstdorf ble han nummer to på sprinten, bak Johannes Høsflot Klæbo, og han tok gull på lagsprint sammen med Klæbo. 

### Sesongene fra 2021/2022
Valnes tok sin første olympiske medalje på lagsprinten i Beijing-OL da Valnes og Johannes Høsflot Klæbo gikk inn til gull. Valnes vant sprint klassisk i norgesmesterskapet på ski 2022 i Harstad.

I VM 2025 i Trondheim måtte Valnes stå over sprinten på grunn av vondt i ryggen. På 10 km klassisk med intervallstart fikk Valnes sølv. På lagsprint gikk han sammen med Johannes Høsflot Klæbo på Norges lag som tok gull. Valnes gikk også første etappe på Norges lag som vant 4 x 7,5 km stafett, og han dannet grunnlaget for seieren ved å rykke fra resten av feltet på første etappe.

## Resultatoversikt
### Verdenscupen
#### Verdenscupseire
;Seire individuelt

;Seire, lag

#### Sammenlagtstilling

### Kontinentalcupen (Skandinavisk Cup)
#### Kontinentalcupseire
;Seire individuelt

#### Sammenlagtstilling

## Referanser


## Eksterne lenker
*